Allur herafli Hvíta-Rússlands hóf óvænt viðamiklar heræfingar í morgun. Evrópusambandið hefur boðað enn harðari refsiaðgerðir gegn stjórnvöldum í Rússlandi.
Today, we are presenting our sixth package of sanctions.
Ursula von der Leyen, forseti framkvæmdastjórnar Evrópusambandsins, kynnti áform sambandsins í morgun. Áætlunin er í sex liðum og miðar að því að þjarma enn að stjórnvöldum í Rússlandi í refsingarskyni fyrir framgöngu þeirra í Úkraínu.
Meðal þess sem lagt er til er að útiloka þrjá rússneska banka frá alþjóðlega greiðslukerfinu Swift, þeirra á meðal SberBank, langstærsta banka landsins. Klippt verði á net- og gevihnattasamband við þrjár sjónvarpsstöðvar í eigu rússneskra stjórnvalda og sambandið setur í gang aðgerð sem myndi tryggja að sambandsríkin yrðu í engu háð olíu frá Rússlandi. Tillögurnar bíða nú samþykktar allra aðildarríkja Evrópusambandsins, en það gæti reynst erfitt að ná einróma niðurstöðu um rússnesku olíuna, sem sum ríki eru háðari en önnur.
Þá er líka á teikniborðinu aðgerðaáætlun til að hjálpa til við að endurreisa Úkraínu eftir stríðið, áætlun sem gæti greitt leið Úkraínu inn í Evrópusambandið.
It will pave the way for Ukraine`s future inside the European Union. Slava Ukraina, Long Live Europe.
Annars blésu yfirvöld í Hvíta-Rússlandi til viðamikilla heræfinga í morgun.
Samkvæmt yfirlýsingu varnarmálaráðuneytis landsins er ætlunin að reyna á baráttuhæfni herliðsins og tækjabúnaðar hans. Þar er jafnframt tekið fram að æfingunum sé hvorki ætlað að ógna næstu nágrönnum Hvítrússa né Evrópu sem heild.
Rússar og Hvítrússar stunduðu umfangsmiklar heræfingar við landamæri Hvíta-Rússlands og Úkraínu í aðdraganda innrásar Rússa.
Evrópusambandið hefur boðað hörðustu refsiaðgerðir til þessa gegn stjórnvöldum í Rússlandi. Allur herafli Hvíta Rússlands hóf óvænt viðamiklar heræfingar í morgun. 